b'\n_START_ARTICLE_\nSticl\xc4\x83\n_START_SECTION_\nGeneralit\xc4\x83\xc8\x9bi\n_START_PARAGRAPH_\nSticlele sunt materiale amorfe (necristalizate), cu rezisten\xc8\x9b\xc4\x83 mecanic\xc4\x83 \xc8\x99i duritate mare, cu coeficient de dilatare mic. La temperaturi mai \xc3\xaenalte se comport\xc4\x83 ca lichidele subr\xc4\x83cite cu v\xc3\xa2scozitate mare. Nu au punct de topire definit. Prin \xc3\xaenc\xc4\x83lzire se \xc3\xaenmoaie treptat, p\xc3\xa2n\xc4\x83 la lichefiere, ceea ce permite prelucrarea sticlei prin suflare, presare, turnare, laminare._NEWLINE_Sticlele se ob\xc8\x9bin, \xc3\xaen general, prin topirea \xc3\xaen cuptoare speciale a unui amestec format din nisip de cuar\xc8\x9b, piatr\xc4\x83 de var, carbonat de sodiu (sau de potasiu) \xc8\x99i materiale auxiliare. _NEWLINE_Propriet\xc4\x83\xc8\x9bile fizice ale sticlelor sunt determinate de compozi\xc8\x9bia lor.\n_START_SECTION_\nSticla obi\xc8\x99nuit\xc4\x83 (sticla de sodiu sau potasiu)\n_START_PARAGRAPH_\nSticla de sodiu are compozi\xc8\x9bia aproximativ\xc4\x83 6SiO\xe2\x82\x82\xc2\xb7CaO\xc2\xb7Na\xe2\x82\x82O. Se \xc3\xaentrebuin\xc8\x9beaz\xc4\x83 la fabricarea geamurilor \xc8\x99i a ambalajelor de sticl\xc4\x83. Sticla de potasiu are compozi\xc8\x9bia  \xc2\xa06SiO\xe2\x82\x82\xc2\xb7CaO\xc2\xb7K\xe2\x82\x82O \xc8\x99i este rezistent\xc4\x83 la varia\xc8\x9bii de temperatur\xc4\x83. Se folose\xc8\x99te la fabricarea vaselor de laborator.\n_START_SECTION_\nCristalul (sticla de plumb)\n_START_PARAGRAPH_\nCristalul (sticl\xc4\x83 de plumb) este o sticl\xc4\x83 \xc3\xaen care sodiul \xc8\x99i calciul s-au \xc3\xaenlocuit cu potasiu \xc8\x99i plumb (6SiO\xe2\x82\x82\xc2\xb7PbO\xc2\xb7K\xe2\x82\x82O) \xc8\x99i se caracterizeaz\xc4\x83 prin propriet\xc4\x83\xc8\x9bi de refrac\xc8\x9bie bune \xc8\x99i densitate mare. Flintul \xc8\x99i \xc8\x99trasul con\xc8\x9bin un procent de plumb mai mare dec\xc3\xa2t cristalul. Flintul se folose\xc8\x99te pentru prisme \xc8\x99i lentile optice.\n_START_SECTION_\nSticla Jena, Pyrex sau Duran\n_START_PARAGRAPH_\nPrin ad\xc4\x83ugarea unor cantit\xc4\x83\xc8\x9bi mici de oxid de aluminiu (Al\xe2\x82\x82O\xe2\x82\x83) sau trioxid de bor (B\xe2\x82\x82O\xe2\x82\x83) se ob\xc8\x9bin sticle rezistente la varia\xc8\x9bii bru\xc8\x99te de temperatur\xc4\x83 care se folosesc la fabricarea vaselor de laborator. Au o rezisten\xc8\x9b\xc4\x83 chimic\xc4\x83 mare \xc8\x99i un coeficient de dilatare mic.\n_START_SECTION_\nSticlele colorate\n_START_PARAGRAPH_\nSe ob\xc8\x9bin dac\xc4\x83 se adaug\xc4\x83 \xc3\xaen topitur\xc4\x83 unii oxizi metalici (de Fe,Co,Cr,Cu etc.), care formeaza silicatii colora\xc8\x9bi. \xc3\x8en industria sticlei se utilizeaz\xc4\x83 drept coloran\xc8\x9bi un num\xc4\x83r foarte mare de substan\xc8\x9be care se \xc3\xaencadreaz\xc4\x83 de obicei \xc3\xaen trei categorii: coloran\xc8\x9bii ionici, coloran\xc8\x9bii moleculari \xc8\x99i coloran\xc8\x9bii coloidali._NEWLINE_Coloran\xc8\x9bii ionici sunt, \xc3\xaen general, oxizii metalici. _NEWLINE_De exemplu, sticla ro\xc8\x99ie con\xc8\x9bine \xc8\x99i oxid de cupru, sticla galben\xc4\x83 sulfat de cadmiu, sticla albastr\xc4\x83 oxid de cobalt, sticla verde oxid de crom, sticla violet\xc4\x83 oxid de mangan. Trioxidul de uraniu d\xc4\x83 o culoare galben-verde \xc3\xaenso\xc8\x9bit\xc4\x83 de o frumoas\xc4\x83 fluorescen\xc8\x9b\xc4\x83 verde._NEWLINE_Coloran\xc8\x9bii moleculari sunt reprezenta\xc8\x9bi de seleniu care d\xc4\x83 o culoare roz, de sulf care d\xc4\x83 o culoare galben\xc4\x83 sau galben\xc4\x83-cafenie si mai ales de sulfurile \xc8\x99i seleniurile diferitelor elemente. Foarte utilizat este amestecul CdS + CdSe care d\xc4\x83 o culoare ro\xc8\x99ie-rubinie a c\xc4\x83rei nuan\xc8\x9b\xc4\x83 depinde de raportul dintre cei doi componen\xc8\x9bi._NEWLINE_Coloran\xc8\x9bii coloidali sunt, de fapt, metalele care, prin tratamente termice adecvate, sunt dispersate sub form\xc4\x83 de solu\xc8\x9bie coloidal\xc4\x83 imprim\xc3\xa2nd sticlei culori ce depind de dimensiunile particulelor coloidale. Astfel, aurul fin dispersat \xc3\xaen sticl\xc4\x83 d\xc4\x83 o culoare ro\xc8\x99ie-rubinie foarte frumoas\xc4\x83. Argintul d\xc4\x83 nuan\xc8\x9be de la galben la cafeniu._NEWLINE_Sticlele colorate se topesc \xc3\xaen creuzete cu capacit\xc4\x83\xc8\x9bi de ordinul sutelor de litri sau \xc3\xaen cuptoare mici \xc3\xaen care temperatura, \xc8\x99i mai ales caracterul mediului, se pot controla riguros._NEWLINE_Sticlele colorate se utilizeaz\xc4\x83, \xc3\xaen afara obiectelor de menaj, \xc3\xaen numeroase domenii importante._NEWLINE_Marii consumatori de sticl\xc4\x83 colorat\xc4\x83 sunt transporturile aeriene, navele, terestre. Semnaliz\xc4\x83rile luminoase \xc3\xaen transporturi au o deosebit\xc4\x83 importan\xc8\x9b\xc4\x83; culorile utilizate de obicei fiind ro\xc8\x99ul, verdele, albastrul \xc8\x99i galbenul._NEWLINE_Sticlele colorate se utilizeaz\xc4\x83 \xc8\x99i drept filtre pentru anumite radia\xc8\x9bii. Pentru protejarea ochilor sudorilor sau a celor ce privesc \xc3\xaen cuptoare incandescente se utilizeaz\xc4\x83 a\xc8\x99a-numitele sticle de cobalt dar \xc8\x99i alte sticle care pot re\xc8\x9bine radicali calorici sau ultraviolete. _NEWLINE_Filtrele colorate intra \xc3\xaen componenta unor aparate optice sau de analiz\xc4\x83, utilizate \xc3\xaen laboratoare de fizic\xc4\x83, chimie sau tehnic\xc4\x83 fotografic\xc4\x83.\n_START_SECTION_\nPrimele forme de sticl\xc4\x83\n_START_PARAGRAPH_\nPlinius men\xc8\x9bioneaz\xc4\x83 \xc3\xaen Istoria natural\xc4\x83 o poveste despre descoperirea sticlei. Pe scurt, un grup de marinari fenicieni de pe un vas ce transporta sod\xc4\x83 a venit la \xc8\x9b\xc4\x83rm spre a face focul. Plaja \xc3\xaentins\xc4\x83 era plin\xc4\x83 de nisip, dar nici un bolovan pentru a \xc8\x9bine vasul la foc. Marinarilor le-a venit ideea de a folosi c\xc3\xa2\xc8\x9biva bulg\xc4\x83ri de sod\xc4\x83 de pe corabie. \xc8\x98i au f\xc4\x83cut focul, preg\xc4\x83tindu-\xc8\x99i m\xc3\xa2ncarea \xc8\x99i apoi dormind. Diminea\xc8\x9b\xc4\x83, scormonind din \xc3\xaent\xc3\xa2mplare prin cenu\xc8\x99a focului, un marinar a g\xc4\x83sit c\xc3\xa2teva pietricele lucioase, care nu sem\xc4\x83nau cu nici un material obi\xc8\x99nuit. Erau buc\xc4\x83\xc8\x9bele de sticl\xc4\x83._NEWLINE_\xc3\x8ent\xc3\xa2mplarea a fost verificat\xc4\x83 de oamenii de \xc8\x99tiin\xc8\x9b\xc4\x83, care au dovedit c\xc4\x83 focul f\xc4\x83cut pe plaj\xc4\x83, chiar \xc8\x99i pe baz\xc4\x83 de c\xc4\x83rbune, nu poate duce la temperaturi suficient de mari pentru producerea topirii nisipului (prima condi\xc8\x9bie pentru apari\xc8\x9bia sticlei). Povestea lui Pliniu a fost catalogat\xc4\x83 ca fiind fals\xc4\x83. Indiferent dac\xc4\x83 povestea cu bulg\xc4\x83rii de sod\xc4\x83 este sau nu adev\xc4\x83rat\xc4\x83, pe plajele \xc8\x99i de\xc8\x99erturile nisipoase din zonele b\xc3\xa2ntuite de furtuni cu tr\xc4\x83snete se g\xc4\x83sesc destul de frecvent forme de sticl\xc4\x83 natural\xc4\x83, format\xc4\x83 de temperatura ridicat\xc4\x83 a tr\xc4\x83snetului. \xc3\x8en anumite locuri din SUA (ex. Florida sau California) acestea se comercializeaz\xc4\x83, fiind v\xc3\xa2ndute turi\xc8\x99tilor fie \xc3\xaen formele ciudate naturale, fie cu anumite prelucr\xc4\x83ri._NEWLINE_Sticla natural\xc4\x83, creat\xc4\x83 de lovitura tr\xc4\x83snetului, este prima form\xc4\x83 de sticl\xc4\x83 cunoscut\xc4\x83 de catre om._NEWLINE_Prima industrie a sticlei s-a dezvoltat \xc3\xaens\xc4\x83 \xc3\xaen Egiptul antic. Aici s-a descoperit faptul c\xc4\x83, acoperind pere\xc8\x9bii unui vas din lut cu un amestec de nisip umed \xc8\x99i sod\xc4\x83, la ardere acesta se transforma \xc3\xaen smal\xc8\x9b, adic\xc4\x83 \xc3\xaentr-o pelicul\xc4\x83 sub\xc8\x9bire de sticl\xc4\x83. Ulterior amestecul din care se ob\xc8\x9binea smal\xc8\x9bul a fost \xc3\xaembog\xc4\x83\xc8\x9bit cu var, acesta devenind un element de prim\xc4\x83 importan\xc8\x9b\xc4\x83 \xc3\xaen producerea sticlei. Prin intermediul altor adaosuri (ca fier, cupru, mangan etc), egiptenii au ob\xc8\x9binut smal\xc8\x9b de mai multe culori (albastru, galben, violet, prupuriu etc). Ulterior s-au ob\xc8\x9binut din amestecul ce producea smal\xc8\x9bul, odat\xc4\x83 ars \xc3\xaen cantit\xc4\x83\xc8\x9bi mai mari dec\xc3\xa2t sub\xc8\x9birea pojghi\xc8\x9b\xc4\x83 de pe un vas, bulg\xc4\x83ra\xc8\x99i de smal\xc8\x9b sau sticl\xc4\x83. Astfel au ap\xc4\x83rut primele obiecte f\xc4\x83cute din sticl\xc4\x83 - m\xc4\x83rgelele. Se apreciaz\xc4\x83 c\xc4\x83 cele mai vechi m\xc4\x83rgele din sticl\xc4\x83 au cca. 5000-6000 ani vechime._NEWLINE_\xc3\x8en urm\xc4\x83 cu cca. 3000 de ani se ajunsese deja, de la m\xc4\x83rgelele de sticl\xc4\x83 ini\xc8\x9biale, la felurite obiecte din sticl\xc4\x83, de mici dimensiuni \xc3\xaen imensa lor majoritate: flacoane pentru parfumuri, cupe pentru b\xc4\x83ut, vase pentru \xc3\xaemb\xc4\x83ls\xc4\x83mare etc._NEWLINE_Trebuie subliniat c\xc4\x83 \xc3\xaen toat\xc4\x83 aceast\xc4\x83 epoc\xc4\x83 sticla produs\xc4\x83 de egipteni era opac\xc4\x83! Din amestecul simplu (f\xc4\x83r\xc4\x83 adaosuri) se ob\xc8\x9binea o sticl\xc4\x83 verde-maronie, asem\xc4\x83n\xc4\x83toare ca aspect cu zah\xc4\x83rul ars din zilele noastre. Pentru ob\xc8\x9binerea unei sticle transparente era nevoie de o temperatur\xc4\x83 de minimum 1500 grade Celsius, ce nu puteau fi ob\xc8\x9binute cu tehnologia egiptean\xc4\x83._NEWLINE_Realizarea vaselor din sticl\xc4\x83 se f\xc4\x83cea cu mare greutate. La cap\xc4\x83tul unei vergele de fier se fixa un amestec de lut \xc8\x99i nisip, de forma dorit\xc4\x83. Sticla fierbinte, v\xc3\xa2scoas\xc4\x83, se turna pe o mas\xc4\x83 din piatr\xc4\x83 \xc8\x99i se \xc3\xaentindea cu alt\xc4\x83 vergea din fier. Apoi me\xc8\x99terul sticlar r\xc4\x83sucea bila, f\xc4\x83c\xc3\xa2nd sticla v\xc3\xa2scoas\xc4\x83 s\xc4\x83 se lipeasc\xc4\x83 de ea, lu\xc3\xa2nd forma dorit\xc4\x83. Procesul tehnologic era greu \xc8\x99i periculos, iar pre\xc8\x9bul sticlei era apropiat de cel al pietrelor pre\xc8\x9bioase. Tot egiptenii au meritul de a fi fost primii \xc3\xaen a realiza proteze oculare.\n_START_SECTION_\nSticla roman\xc4\x83\n_START_PARAGRAPH_\nRomanii au preluat de la egipteni tehnologia producerii sticlei. Dar, ca \xc3\xaen multe alte domenii, au perfec\xc8\x9bionat spectaculos tehnologia ini\xc8\x9bial\xc4\x83. \xc3\x8en sec. I d.Hr., un me\xc8\x99ter roman anonim a \xc3\xaenlocuit vergeaua metalic\xc4\x83 printr-o \xc8\x9beav\xc4\x83 metalic\xc4\x83, av\xc3\xa2nd la cap\xc4\x83tul dinspre me\xc8\x99ter un mu\xc8\x99tiuc din lemn, care ferea omul de temperatura \xc3\xaenalt\xc4\x83 a \xc8\x9bevii. Adun\xc3\xa2nd la cap\xc4\x83tul metalic o bil\xc4\x83 din sticl\xc4\x83 lichid\xc4\x83 \xc8\x99i sufl\xc3\xa2nd, se ob\xc8\x9binea o bul\xc4\x83 din sticl\xc4\x83 ce putea fi apoi u\xc8\x99or modelat\xc4\x83._NEWLINE_Aceast\xc4\x83 tehnologie nou\xc4\x83 a fost f\xc4\x83cut\xc4\x83 posibil\xc4\x83 \xc8\x99i de cuptoarele avansate ale romanilor, care permiteau atingerea unor temperaturi mai \xc3\xaenalte \xc8\x99i ob\xc8\x9binerea, \xc3\xaen locul sticlei v\xc3\xa2scoase a egiptenilor - imposibil de prelucrat prin suflare - a unei sticle aproape lichide._NEWLINE_Sticla roman\xc4\x83 comun\xc4\x83, de culoare verzuie (opac\xc4\x83) a \xc3\xaenceput s\xc4\x83 fie folosit\xc4\x83 tot mai mult. Era \xc3\xaentrebuin\xc8\x9bat\xc4\x83 pentru cupe \xc8\x99i pocale, pentru vase de ap\xc4\x83, ulei, vin, parfum etc, pentru biberoane \xc8\x99i alte obiecte practice._NEWLINE_Sticla roman\xc4\x83 scump\xc4\x83 era ob\xc8\x9binut\xc4\x83 din nisipuri albe, foarte pure, fiind incolor\xc4\x83 \xc8\x99i translucid\xc4\x83 (\xc3\xaenc\xc4\x83 nu transparent\xc4\x83!). Era folosit\xc4\x83 pentru vesel\xc4\x83, bibelouri, podoabe \xc8\x99i ornamente pre\xc8\x9bioase._NEWLINE_Al\xc4\x83turi de aceste culori fundamentale, me\xc8\x99terii romani au izbutit a face nenum\xc4\x83rate alte variet\xc4\x83\xc8\x9bi de sticl\xc4\x83, de la cele ce p\xc4\x83reau a fi piatr\xc4\x83 pre\xc8\x9bioas\xc4\x83 (smarald, safir, opal, peruzea, rubin) p\xc3\xa2n\xc4\x83 la cele care imitau lemnul sau fructele (ca form\xc4\x83 \xc8\x99i culoare)._NEWLINE_\xc3\x8en aceast\xc4\x83 epoc\xc4\x83 apare \xc8\x99i ornamentarea cu aplica\xc8\x9bii din sticl\xc4\x83, ca \xc8\x99i folosirea formelor sau matri\xc8\x9belor pentru prelucr\xc4\x83ri complexe (vase care imitau chipuri sau reprezentau scene de lupt\xc4\x83 etc). De asemenea se realizeaz\xc4\x83 primele fire din sticl\xc4\x83, destinate \xc3\xaen special colierelor \xc8\x99i altor podoabe feminine._NEWLINE_Un produs roman din sticl\xc4\x83 a c\xc4\x83rui tehnologie nu a fost l\xc4\x83murit\xc4\x83 este butoiul din sticl\xc4\x83. Acestea erau de mari dimensiuni, put\xc3\xa2nd cuprinde chiar \xc8\x99i un adult, iar felul \xc3\xaen care au fost suflate nu este \xc3\xaenc\xc4\x83 l\xc4\x83murit (se fac felurite presupuneri, dar nu exist\xc4\x83 siguran\xc8\x9b\xc4\x83). Prin acest mister butoiul din sticl\xc4\x83 se \xc3\xaenscrie pe o list\xc4\x83 a produselor romane din sticl\xc4\x83 al\xc4\x83turi de care stau cupele murrhine \xc8\x99i diatretele._NEWLINE_Cupele murrhine erau mult, mult mai scumpe dec\xc3\xa2t aurul, cele mai ieftine valor\xc3\xa2nd una pre\xc8\x9bul a zeci de sclavi! Erau mici, f\xc4\x83r\xc4\x83 ornamente, dar aveau str\xc4\x83luciri uluitoare, \xc3\xaen mii de sc\xc3\xa2nteieri multicolore. Pentru un singur vas de acest fel Nero a dat nu mai pu\xc8\x9bin de \xc8\x99aptezeci de talan\xc8\x9bi (echivalentul a trei sute de sclavi tineri, puternici). Tehnica exact\xc4\x83 de producere nu se cunoa\xc8\x99te, ci doar unele elemente tehnice._NEWLINE_La fel de scumpe \xc8\x99i misterioase sunt diatretele. Acestea erau un fel de vase din sticl\xc4\x83 duble, cu o cup\xc4\x83 \xc3\xaen interior \xc8\x99i o dantel\xc4\x83 de sticl\xc4\x83 \xc3\xaen exterior. Aceast\xc4\x83 dantel\xc4\x83 nu atingea cupa interioar\xc4\x83, permi\xc8\x9b\xc3\xa2nd \xc8\x9binerea ori consumarea unor b\xc4\x83uturi fierbin\xc8\x9bi f\xc4\x83r\xc4\x83 pericol de ardere (pentru m\xc3\xa2n\xc4\x83)._NEWLINE_Alt\xc4\x83 form\xc4\x83 de utilizare a sticlei \xc3\xaen care romanii au dovedit un mare talent a fost mozaicul. Realizate fie din ceramic\xc4\x83 ori piatr\xc4\x83 sm\xc4\x83l\xc8\x9buit\xc4\x83, fie integral din sticl\xc4\x83, mozaicurile romane au r\xc4\x83mas p\xc3\xa2n\xc4\x83 ast\xc4\x83zi un exemplu concludent de m\xc4\x83iestrie \xc8\x99i rafinament artistic._NEWLINE_Se cuvine a men\xc8\x9biona \xc3\xaen final a\xc8\x99a-numitele vase de Portland, ca vasul Audgio \xc8\x99i vasul lui Alexandru Sever. Ele erau lucrate \xc3\xaen dou\xc4\x83 straturi, primul de un albastru deosebit de frumos iar al doilea, mult mai sub\xc8\x9bire, din sticl\xc4\x83 alb\xc4\x83 ca laptele. Odat\xc4\x83 izbutit\xc4\x83 realizarea vasului - deosebit de dificil\xc4\x83 - urma partea cea mai grea: gravarea. Aceasta se realiza prin zg\xc3\xa2rierea sticlei albe cu diamant, ad\xc3\xa2ncirea treptat\xc4\x83 a zg\xc3\xa2rieturilor \xc8\x99i desprinderea sticlei albe f\xc4\x83r\xc3\xa2m\xc4\x83 cu f\xc4\x83r\xc3\xa2m\xc4\x83. Orice gre\xc8\x99eal\xc4\x83 distrugea vasul._NEWLINE_Cu toate inova\xc8\x9biile lor romanii nu au izbutit \xc3\xaens\xc4\x83 a ob\xc8\x9bine sticl\xc4\x83 transparent\xc4\x83 (ci doar translucid\xc4\x83) \xc8\x99i ca urmare nici geamul, nici oglinda din sticl\xc4\x83.\n_START_SECTION_\nSticla de Murano\n_START_PARAGRAPH_\n\xc3\x8en laguna vene\xc8\x9bian\xc4\x83, la 2\xc2\xa0km de coast\xc4\x83, se afl\xc4\x83 Insula Murano. Popula\xc8\x9bia este de cca. 5000 locuitori. \xc3\x8en acest mic or\xc4\x83\xc8\x99el (\xc3\xaen Rom\xc3\xa2nia echivalentul unei comune mai mari) s-a dezvoltat \xc3\xaenaintea perioadei moderne o industrie a sticlei devenit\xc4\x83 celebr\xc4\x83._NEWLINE_Ca parte a Republicii Vene\xc8\x9biene Insula Murano se bucura de o anume autonomie intern\xc4\x83. Nu doar c\xc4\x83 avea propriul cod de legi \xc8\x99i propriul Sfat suprem, ci chiar \xc8\x99i moned\xc4\x83 proprie \xc8\x99i un ambasador la Vene\xc8\x9bia._NEWLINE_Demn de observat este faptul c\xc4\x83 atunci c\xc3\xa2nd un om de r\xc3\xa2nd izbutea s\xc4\x83 devin\xc4\x83 me\xc8\x99ter sticlar era \xc3\xaennobilat \xc8\x99i \xc3\xaenscris \xc3\xaen Cartea de aur a insulei. Me\xc8\x99terii sticlari din Murano erau considera\xc8\x9bi egalii celor mai nobile familii din Vene\xc8\x9bia. Pe de alt\xc4\x83 parte, ei erau urm\xc4\x83ri\xc8\x9bi \xc3\xaen permanen\xc8\x9b\xc4\x83 de poli\xc8\x9bia vene\xc8\x9bian\xc4\x83 \xc8\x99i supu\xc8\x99i unei legi severe, care interzicea p\xc4\x83r\xc4\x83sirea insulei \xc8\x99i mai ales a domeniilor vene\xc8\x9biene. Unele dintre prevederi sunau astfel: \xe2\x80\x9eDac\xc4\x83 vreun lucr\xc4\x83tor sau me\xc8\x99ter sticlar va \xc3\xaenstr\xc4\x83ina arta sa din Vene\xc8\x9bia \xc3\xaen dauna republicii, i se va trimite ordin s\xc4\x83 se \xc3\xaentoarc\xc4\x83 \xc3\xaen \xc8\x9bar\xc4\x83. Dac\xc4\x83 nu se va supune acestui ordin, vor fi aruncate \xc3\xaen \xc3\xaenchisoare persoanele lui cele mai apropiate, pentru ca prin aceasta s\xc4\x83 fie silit s\xc4\x83 se \xc3\xaentoarc\xc4\x83. Dac\xc4\x83 nu va abandona totu\xc8\x99i hot\xc4\x83r\xc3\xa2rea de a r\xc4\x83m\xc3\xa2ne \xc3\xaen str\xc4\x83in\xc4\x83tate, se va trimite dup\xc4\x83 el o persoan\xc4\x83 \xc3\xaens\xc4\x83rcinat\xc4\x83 cu misiunea de a-l ucide\xe2\x80\x9d._NEWLINE_Aceast\xc4\x83 duritate \xc3\xaengrozitoare, care mergea p\xc3\xa2n\xc4\x83 la \xc3\xaentemni\xc8\x9bare \xc8\x99i asasini pl\xc4\x83ti\xc8\x9bi, avea o justificare serioas\xc4\x83: pre\xc8\x9bul unui vas de Murano era gigantic. Iar pierderea unui asemenea privilegiu economic \xc3\xaensemna o lovitur\xc4\x83 foarte grea pentru Vene\xc8\x9bia, o \xc8\x9bar\xc4\x83 \xc3\xaen general lipsit\xc4\x83 de resurse interne._NEWLINE_Sticla de Murano se f\xc4\x83cea dup\xc4\x83 re\xc8\x9bete secrete, la care se ad\xc4\x83uga o m\xc4\x83iestrie unic\xc4\x83 a prelucr\xc4\x83rii sticlei ob\xc8\x9binute.\n_START_SECTION_\nDe la lux la practic: sticla englezeasc\xc4\x83 \xc8\x99i german\xc4\x83\n_START_PARAGRAPH_\nDac\xc4\x83 vene\xc8\x9bienii f\xc4\x83ceau la Murano obiecte din sticl\xc4\x83 de foarte mare valoare, \xc3\xaen schimb epoca modern\xc4\x83 a deschis calea c\xc4\x83tre industria sticl\xc4\x83riei \xc3\xaen sensul propriu al cuv\xc3\xa2ntului._NEWLINE_Primele \xc3\xaencerc\xc4\x83ri le-au f\xc4\x83cut englezii. Ei au introdus c\xc4\x83rbunele \xc3\xaen procesul de produc\xc8\x9bie al sticlei \xc8\x99i au dezvoltat o industrie \xc3\xaen care calitatea consta mai ales \xc3\xaen rezisten\xc8\x9b\xc4\x83 \xc8\x99i aplicabilitate practic\xc4\x83, frumuse\xc8\x9bea fiind o problem\xc4\x83 secundar\xc4\x83._NEWLINE_Ca o parantez\xc4\x83, putem spune c\xc4\x83 unele \xc3\xaencerc\xc4\x83ri de preluare a metodelor engleze\xc8\x99ti au fost f\xc4\x83cut \xc3\xaen sec. XVII \xc8\x99i de germani. Ace\xc8\x99tia \xc3\xaens\xc4\x83, sub influen\xc8\x9ba mai mare a Vene\xc8\x9biei, nu au rezistat tenta\xc8\x9biei de a crea tot felul de obiecte originale din sticl\xc4\x83, cu o fantezie demn\xc4\x83 de un neam latin. Printre acestea cele mai r\xc4\x83sp\xc3\xa2ndite au fost paharele kutrofle \xc8\x99i respectiv "paharul de pedeaps\xc4\x83". Primele necesitau mult\xc4\x83 r\xc4\x83bdare, vinul curg\xc3\xa2nd din ele pic\xc4\x83tur\xc4\x83 cu pic\xc4\x83tur\xc4\x83, dar cu un \xc8\x99uierat ascu\xc8\x9bit, ca al berzei. "Paharul de pedeaps\xc4\x83" avea forma unei ciuperci r\xc4\x83sturnate, \xc8\x99i din el se putea bea tot numai pic\xc4\x83tur\xc4\x83 cu pic\xc4\x83tur\xc4\x83, dar pe deasupra rotind tot timpul "ciuperca"._NEWLINE_Introducerea c\xc4\x83rbunelui \xc3\xaen producerea sticlei s-a f\xc4\x83cut de c\xc4\x83tre englezi din necesitate: lipsea lemnul folosit \xc3\xaen alte fabrici de sticl\xc4\x83 din lume. Procedeul Talwell de ardere a c\xc4\x83rbunelui (1618) a f\xc4\x83cut ca sticla s\xc4\x83 fie ob\xc8\x9binut\xc4\x83 dintr-o singur\xc4\x83 ardere, nu din dou\xc4\x83, ca mai \xc3\xaenainte. Totu\xc8\x99i temperatura maxim\xc4\x83 a cuptorului era sub 1300 grade Celsius, iar eficien\xc8\x9ba sc\xc4\x83zut\xc4\x83._NEWLINE_Dup\xc4\x83 cca. 200 de ani un german, Friederic Siemens, a realizat ceea ce a fost ulterior cunoscut drept Cuptorul Siemens: un cuptor cu recuperator de c\xc4\x83ldur\xc4\x83. Bazat nu pe c\xc4\x83rbune, ci pe gaz, acesta folosea aerul fierbinte eliminat de cuptor pentru a pre\xc3\xaenc\xc4\x83lzi aerul \xc8\x99i gazul \xc3\xaenainte de ardere._NEWLINE_A fost de ajuns s\xc4\x83 apar\xc4\x83 \xc8\x99i cuptorul cu van\xc4\x83, pentru a se deschide calea industriei moderne a sticl\xc4\x83riei, iar sticla s\xc4\x83 devin\xc4\x83, cu toat\xc4\x83 noble\xc8\x9bea sa, din obiect de lux, obiect practic, de larg\xc4\x83 \xc3\xaentrebuin\xc8\x9bare. _NEWLINE_\xc3\x8en zilele noastre acest tip de sticl\xc4\x83 este ales mai cu seam\xc4\x83 de cei boga\xc8\x9bi.\n_START_SECTION_\nCuptoare de sinterizare, ardere, uscare\n_START_PARAGRAPH_\nAceste cuptoare sunt utilizate pentru producerea diferitelor ceramici prin diferitele procese termice bine stabilite, \xc3\xaen func\xc8\x9bie de materialul care se utilizeaz\xc4\x83.'